次韻元不伐暮春再遊俞氏園期任道卿劉長孺不至
作者：周紫芝
朝代：宋

paragraphs: 素心失前期，幽事縈老念。
小築猶未成，殘年作逋欠。
五字俯見投，光芒肯收斂。
遐想徒意消，從遊知禮僭。
流離兵盗餘，有籍猶未占。
尚想南岡花，依依弄殘艶。
棲遲倘會意，往返殊未厭。
如何兩公子，盟寒久無驗。
我語良可刪，公當爲磨玷。
載酒苦未能，兹焉負深歉。